**HELSINKI BURLESQUE FESTIVAL 2017 -Kymmenen vuotta kurveja ja kimalletta.**

Helsinki Burlesque Festival täyttää 10 vuotta. Pääjuhlaa vietetään maaliskuun ensimmäisenä viikonloppuna teemalla Winter Wonderland. Kaupunki täyttyy kansainvälisen burleskin supertähdistä ja kotimaisesta kermasta.

Festivaali kuljettaa katsojat satujen maailmaan. Saattelemme heidät taikametsään, jossa kuu on aina täysi ja lumi kimaltaa valkoisena. Maagiset olennot ja metsän eläimet vaeltavat kuun loisteessa, ja loisteliaat esitykset väristävät yleisöä.   
Tähtikavalkadi on vertaansa vailla, lavalla nähdään mm. jo aiemmin festivaalia tähdittäneet suosikit, burleskilegenda Satan´s Angel Palm Springsistä, Dirty Martini, joka juuri ennen festivaalia kiertää Dita Von Teesen kanssa, Perle Noire, joka on kuluvana vuonna ihastuttanut yleisöä tuomalla lavalle oman ryhmänsä House Of Noir. Miespuolista väriä ohjelmaan tuo esimerkiksi Chris Harder New Yorkista, herra tunnustautuu suureksi Tom Of Finland faniksi ja hänellä on siitä todisteena hienot TOF tatuoinnit käsivarsissaan. Mainittakoon esiintyjistä vielä Ophelia Flame, joka saapuu Suomeen ensimmäistä kertaa. Matka on hänelle erityinen, sillä hänen sukujuurensa juontavat Suomeen.

Kotimainen esiintyjäkaarti on tänä vuonna suurimmaksi osaksi jo alusta saakka mukana olleita konkareita muutamin poikkeuksin. Maassamme on 10 vuoden aikana tapahtunut paljon, burleski on levinnyt moneen niemeen ja notkoon. Kaikissa suurissa kaupungeissa nautitaan vähintäänkin kuukausittain klubi-illoista ja suuristakin tapahtumista silloin tällöin. Burleskia opetetaan tanssiliikuntamuotoisena, lisäksi on esiintymiseen tähtääviä kursseja. Olemme perustaneet BurleskInstituutin, opetuksen kattojärjestön. Monet esiintyjistämme ovat kansainvälisesti tunnettuja ja he kiertävät ahkerasti maailmaa. Ohimeneväksi ilmiöksi 10 vuotta sitten leimattu burleski on tullut jäädäkseen.   
Helsinki Burlesque Festivalin oheisohjelmaan kuuluu runsas määrä maailmantähtien työpajoja, näyttelyitä, kolmatta vuotta festivaalin kyljessä kulkeva uusien tulokkaiden ilta, Burlesque Blossoms, joka esittelee burleskitaivaan uusimmat tähdet.

Tänä vuonna tulemme näkemään Helsingin kaupungintalon VIRKA-galleriassa Minna Jerrmanin valokuvanäyttelyn Helsinki Burleski ja Mikko Kaivoksen valokuvanäyttelyn Kaapelitehtaan käytävägalleriassa. Molemmat ovat dokumentoineet festivaalia jo usean vuoden ajan.   
-Tuottajan näkökulmasta tämän hetken maailmantilanteessa tuntuu tärkeältä luoda paikkoja ihmisille jossa he saavat hengittää, olla sellaisia kuin ovat, tuntea olonsa turvalliseksi, kiljua sydämensä kyllyydestä, juhlia ihmisyyttä! -  
Festivaalia tuottavat kuva- ja burleskitaitelija Petra Innanen aka Bettie Blackheart sekä Epe Tenhunen aka Frank Doggenstein. He paketoivat nyt festivaalin, joka toi kansainvälisen burleskin maahamme, mutta jatkavat tapahtumatuotantoa. Vielä tänä vuonna nähdään kansainvälistä säihkettä tapahtumissa, Sinsational Spring Awakening Ravintola Kaisaniemessä 6.5. Kitten on The Keysin tähdittämänä, lokakuun 14. päivä juhlitaan kauhukarnevaali Blackheart Ballin merkeissä, jossa nähdään mm. New Yorkilainen taikuri Albert Cadabra ja marraskuun viimeisenä viikonloppuna kotimaamme burleskiyleisöä hemmotellaan kaksipäiväisellä joulutapahtumalla, XXmas Exxtravaganza, Kimalteinen kuusijuhla.

Lisätiedot ja haastattelupyynnöt bettieblackheart(at) [gmail.com](http://gmail.com/) tai puh 040-7445999 (tekstiviestillä 24/7 ja puh klo 10-17) Myös nro 040-5123702 (klo 10-17 ark)